U uhidbenom nalogu Ivica Todorić se sumnjiči da je skrivao stvarne troškove i dugove Agrokora prema samom sebi, da je iskazivao precijenjene rezultate dobiti i gubitka te precijenjene rezerve, kako bi pribavio protupravnu imovinsku korist.





Bivši šef Agrokora nalazi se u Londonu odakle je poručio kako sprema obranu i tužbe “jer su mu povrijeđena ljudska prava”.

Poručio je i da će biti dostupan institucijama pravne države kao i saborskom istražnom povjerenstvu. Također je poručio da ga ni uhićenja ni eklatantna pravna neregularnost u rasvjetljavanju svih okolnosti neće spriječiti da podnese tužbu i da se obrani.

Todorić se sumnjiči da je od 2006. godine, u temeljnim financijskim izvještajima Agrokora poslovanje i financijski položaj te kompanije prikazao uspješnijim od stvarnog rezultata i financijskog položaja kako bi pribavio protupravnu imovinsku korist za većinskog vlasnika dionica, stoji u uhidbenog nalogu koji je objavio Večernji list.

.

.

Tekst uhidbenog naloga prenosimo u cijelosti.

.

‘Postoji osnovana sumnja da ste počinili kaznena djela zloporabe povjerenja u gospodarskom poslovanju iz čl. 246 st. 1. i 2. Kaznenog zakona, krivotvorenje službene ili poslovne isprave iz 279 st. 1. i 2. Kaznenog zakona te povrede obveze vođenja trgovačkih i poslovnih knjiga iz čl. 248. Kaznenog zakona na niže opisan način: u vremenu od 2006. nadalje u Zagrebu u cilju pribavljanja protupravne imovinske koristi za većinskog imatelja dionica Agrokora d.d. u temeljnim financijskim izvještajima Agrokora d.d. poslovanje i financijski položaj Agrokora d.d. prikazali uspješnijim od stvarnog rezultata i financijskog položaja, kontinuirano prikrivajući stvarne troškove, stvarna dugovanja Agrokora d.d., kao i potraživanja Agrokora d.d. prema Ivici Todoriću, te iako dužni istinito i fer iskazati financijske rezultate poslovanja i položaj poduzetnika, sastavljati i prezentirati godišnje financijske izvještaje primjenom Međunarodnih standarda financijskog izvještavanja sukladno odredbama Zakona o računovodstvu, temeljnim financijskim izvještajima, lažno prikazivali poslovanje i financijski položaj Agrokora d.d. uspješnijim od stvarnog pa su:

.

u bilanci i računu dobiti i gubitka prikrivali, protivno MRS 1, stvarne troškove, stvarna dugovanja Agrokora d.d., kao i potraživanja Agrokora DD prema Ivici Todoriću

protivno Međunarodnom računovodstvenom standardu 27 od 2006. iskazivali precijenjene rezultate u Računu dobiti i gubitka te precijenjene rezerve u izvještaju o promjenama kapitala i rezervi

u financijskim izvještajima lažno prikazivali obaveze za izdane mjenice kao obavezu prema dobavljačima za robu, koje suštinski nisu obaveza dobavljačima za robu, već sredstvo financiranja Agrokora d.d.

u financijskim izvještajima su lažno prikazivali stanje novca i novčanih ekvivalenata, na način da su dani depoziti, iako se stvarno radio o zajmovima, klasificirani u liniju novac i novčani ekvivalenti.’

MP/Foto:pxll